b'\n_START_ARTICLE_\n\xc4\x8crna na Koro\xc5\xa1kem\n_START_SECTION_\n\xc5\xa0port\n_START_PARAGRAPH_\nV \xc4\x8crni je manj\xc5\xa1e smu\xc4\x8di\xc5\xa1\xc4\x8de in stadion, ki ga uporablja klub NK Peca, ki igra v 1. MNZ Maribor.\n_START_SECTION_\nZgodovina\n_START_PARAGRAPH_\n\xc4\x8crna je bila prvi\xc4\x8d omenjena leta 1109 kot \xc4\x8crni potok, leta 1137 pa kot \xc4\x8crna (vir: avstrijska umetnostno-zgodovinska topografija (Dunaj 1889, str. 306). Leta 1309 je zapisan \xc5\xbeupnik iz \xc4\x8crne. Leta 1323 je Konrad Auffesteinski skupaj s Pliberkom dobil tudi posestva Javorje in \xc4\x8crno, leta 1368 pa so vse skupaj dobili Habsbur\xc5\xbeani._NEWLINE_Leta 1601 je vse skupaj od cesarja kupil grof Ivan Ambrozij pl. Thurn - Valsassin. Kraj je vse do danes precej tesno povezan z grofovsko dru\xc5\xbeino. Thurni so imeli \xc4\x8crno v lasti vse do leta 1782, ko je bilo odpravljeno dedno kme\xc4\x8dko podlo\xc5\xbeni\xc5\xa1tvo, ne pa tudi lastni\xc5\xa1tvo posesti, hi\xc5\xa1 ali obratov._NEWLINE_Leta 1620 se je v \xc4\x8crno naselil fu\xc5\xbeinar in rudar iz Labotske doline Melhior Puc ter prenesel tudi svoje koncesije za dve talilni pe\xc4\x8di. Leta 1624 je rudnik in fu\xc5\xbeine prodal grofu H. L. Thurnu. Tako se je v Me\xc5\xbei\xc5\xa1ki dolini za\xc4\x8delo rudarstvo (svinec, cink) in \xc5\xbeelezarstvo. V koro\xc5\xa1kem de\xc5\xbeelnem muzeju v Celovcu hranijo pisni vir iz leta 1644, ki omenja rudarjenje v \xc4\x8crni, listina iz leta 1665 pa dovoljuje kopanje svin\xc4\x8denega sijajnika. V 17. in 18. stoletju je sledilo mo\xc4\x8dno priseljevanje v \xc4\x8crno in okolico. Rudarjenje svin\xc4\x8deve in cinkove rude se je nadaljevalo 330 let z nekaj vmesnimi prekinitvami._NEWLINE_V \xc4\x8crni pa je 100 let zaznamovalo tudi \xc5\xbeelezarstvo. \xc5\xbdelezarna grofov Thurnov je bila najprej zgrajena v letih 1772\xe2\x80\x931775 v \xc4\x8crni. V 2. polovici 18. stoletja so zgradili tudi nujne poti, saj so rudo vozili iz drugih krajev. Obstaja podrobno poro\xc4\x8dilo o delovanju \xc5\xbeelezarne grofov Thurnov iz Pliberka na \xc4\x8crni iz leta 1804. \xc5\xbdelezarstvo v \xc4\x8crni je trajalo do konca 19. stoletja, ko se je preselilo v Ravne zaradi ugodnje\xc5\xa1e lege in \xc5\xbeeleznice._NEWLINE_Prva po\xc5\xa1ta v \xc4\x8crni na Koro\xc5\xa1kem (tedaj Schwarzenbach bei Bleiburg, kasneje, Schwarzenbach bei Praevali, \xc4\x8crna pri Prevaljah, \xc4\x8cerno pri Prevaljah, \xc4\x8crna, \xc4\x8crna na Koro\xc5\xa1kem) je bila ustanovljena 1.julija 1871. _NEWLINE_Prebivalci so sodelovali v prvi in drugi svetovni vojni, vendar je bil v drugi krvni davek precej ve\xc4\x8dji.\n_START_SECTION_\nNOB\n_START_PARAGRAPH_\nNem\xc5\xa1ki okupator je imel v \xc4\x8crni mo\xc4\x8dno postojanko. V mesecu aprilu 1941 je pri\xc4\x8del izseljevati prebivalce na Hrva\xc5\xa1ko, Srbijo in drugam. Kmalu po ustanovitvi OF je le ta pri\xc4\x8dela z delovanjem tudi v Me\xc5\xbei\xc5\xa1ki dolini._NEWLINE_Poleti 1941 je pri\xc4\x8del Gestapo z zapiranjem organizatorjev vstaje. Od decembra 1942 do marca 1943 se je v Topli organizirala 1. koro\xc5\xa1ka \xc4\x8deta, 1.4.1943 pa je bil ustanovljen 1. koro\xc5\xa1ki bataljon. V Topli je bila 24. aprila 1944 ustanovljena Koro\xc5\xa1ka grupa odredov. Septembra 1944 je bila na obmo\xc4\x8dju Bistre postavljena partizanska bolni\xc5\xa1nica B-11, ki je delovala do februarja 1945. V okviru bojev za osvoboditev Slovenije so enote 14. divizije od 3. do 6. maja 1945 bile hude boje za osvoboditev \xc4\x8crne.\n_START_SECTION_\n\xc4\x8crna danes\n_START_PARAGRAPH_\nDanes pa so njeno ime ponesli v svet mnogi znani smu\xc4\x8darji, alpinisti, nogometa\xc5\xa1i ter pevci, kot so na primer bratje Pudgar, Katju\xc5\xa1a Pu\xc5\xa1nik, Tina Maze, Mitja Kunc, Ale\xc5\xa1 Gorza, Nata\xc5\xa1a La\xc4\x8den, Samo Vidovi\xc4\x8d, pevca Fredy Miler, Milan Pe\xc4\x8dovnik - Pid\xc5\xbei, skladatelj Mojmir Sepe, itd.\n_START_SECTION_\nNaravne znamenitosti\n_START_PARAGRAPH_\nNajevska lipa oziroma lipovec (Tilia cordata), raste ob Najevnikovi doma\xc4\x8diji na Ludranskem vrhu nad \xc4\x8crno na Koro\xc5\xa1kem. Je najdebelej\xc5\xa1e drevo v Sloveniji. Leta 1969 ji je gozdarski in\xc5\xbeenir Sgerm v prsni vi\xc5\xa1ini izmeril obseg 11,24 metra. Leta 1980 so ugotovili trhli obod in zato manj\xc5\xa1i obseg. Leta 1993 so lipi odstranili trhel in vla\xc5\xbeen les iz notranjosti. Meritev obsega je bila tedaj 10,56 metra, leta 2006 pa 10,70 metra._NEWLINE_Bo\xc5\xbei\xc4\x8dev slap se nahaja pri kmetiji Bo\xc5\xbei\xc4\x8d nad \xc4\x8crno na Koro\xc5\xa1kem ob cesti na Javorje._NEWLINE_Rezmanov slap je 9 m visok in precej vodnat. Prav tako se nahaja v bli\xc5\xbeini Bo\xc5\xbei\xc4\x8deve kmetije._NEWLINE_Helenski potok izvira pod Stoparjevim vrhom (1027 m), te\xc4\x8de pod Sv. Heleno in rudnikom Helena. V spodnjem toku te\xc4\x8de skozi sotesko pod Navr\xc5\xa1kim vrhom (1001 m) in se izliva v Me\xc5\xbeo. V pribli\xc5\xbeno 3 km dolgem toku naredi 300 m vi\xc5\xa1inske razlike in ve\xc4\x8d \xc5\xa1umov (manj\xc5\xa1ih slapi\xc5\xa1\xc4\x8d)._NEWLINE_Krajinski park Topla predstavlja alpsko dolino pod ju\xc5\xbenimi stenami Pece. Za\xc5\xa1\xc4\x8ditena je zaradi svojih izjemnih naravnih lepot. Tu se nahajajo mogo\xc4\x8dne in osamele kmetije Burjak, Florin, Korde\xc5\xbe, Fajmut in Kon\xc4\x8dnik, ki jih obdajajo obse\xc5\xbeni, gosti smrekovi in macesnovi gozdovi, v dolini pa so pa\xc5\xa1niki. Kmetije v Topli so sestavljene iz niza poslopij, ki so prebivalcem omogo\xc4\x8dala samozadostnost; etnologi jih imenujejo \xc2\xbbcelki\xc2\xab._NEWLINE_Peca je najvzhodnej\xc5\xa1i dvatiso\xc4\x8dak v Sloveniji. Obse\xc5\xbeno goro na ju\xc5\xbeni strani omejujeta dolini Tople in Me\xc5\xbee, na severu pa Podjuna v Avstriji. Njeno vr\xc5\xa1no zgradbo sestavlja ve\xc4\x8d vrhov. Najvi\xc5\xa1ji je Korde\xc5\xbeeva glava (nem\xc5\xa1ko Kordeschkopf) in je visoka 2.126 m. Je planotasta, porasla s travo in nizkim ru\xc5\xa1jem. Preko Pece te\xc4\x8de dr\xc5\xbeavna meja med Slovenijo in Avstrijo._NEWLINE_Dolina Bistre le\xc5\xbei med Belo pe\xc4\x8djo (1423 m) in Velikim Travnikom (1637 m) na jugu ter Ora\xc5\xbeevim hribom (1300 m) in Kne\xc5\xbeevo \xc5\xa1pico (1222 m) na severu. Kmetije so ve\xc4\x8dinoma na dnu doline, pobo\xc4\x8dja nad dolino so strma in gozdnata. Posebnost Bistre so koro\xc5\xa1ki \xc4\x8debelnjaki._NEWLINE_Podobo Kralja Matja\xc5\xbea v steni Pece  je mogo\xc4\x8de z malo domiljije opaziti v severni steni Pece.\n_START_SECTION_\nKulturne znamenitosti\n_START_PARAGRAPH_\nPolnoplasti\xc4\x8dna, ulita po\xc4\x8dena krogla z vidnim jedrom kiparja Franceta Rotarja (1933-2001) stoji v parku pred hotelom Krnes. Na ravenski Formi vivi jo je izdelal v jeklu in izkoristil surovo teksturo materiala, ki z leti z rjavenjem le pridobiva v slikovitosti izraza._NEWLINE_V neposredni bli\xc5\xbeini planinskega doma na mali Peci le\xc5\xbei votlina kralja Matja\xc5\xbea. Deloma umetno izdolben rov z votlino, v kateri je kip legendarnega kralja Matja\xc5\xbea. _NEWLINE_Ple\xc4\x8dnikov spomenik padlim borcem v 1. in 2. svetovni vojni stoji sredi \xc4\x8crne in je bil postavljen leta 1952.\n_START_SECTION_\nSakralne znamenitosti\n_START_PARAGRAPH_\nCerkev sv. O\xc5\xbebolta stoji sredi \xc4\x8crne na Koro\xc5\xa1kem. \xc5\xbdupnija \xc4\x8crna se prvi\xc4\x8d omenja leta 1137 kot podru\xc5\xbenica \xc5\xa0mihela pri Pliberku. Od leta 1461 do leta 1787 je pripadala ljubljanski \xc5\xa1kofiji. Samostojna \xc5\xbeupnija je postala leta 1616. Posve\xc4\x8dena je zavetniku koscev, \xc5\xbeivine in proti kugi. Je primer enovito zasnovane neoromanske arhitekture. Dana\xc5\xa1njo podobo pa je dobila leta 1885, ko je bila obnovljena po po\xc5\xbearu._NEWLINE_Poleg glavnega oltarja s podobo sv. O\xc5\xbebolta, kralja s krono, \xc5\xbeezlom in ptico v roki sta v cerkvi \xc5\xa1e dva stranska oltarja (Marijin in Kri\xc5\xbeev). Lepo stropno poslikavo krasijo freske z upodobitvami svetnikov. Vitra\xc5\xbei ob glavnem oltarju nosijo podobe sv. Srca Jezusovega in Marijinega.\n_START_SECTION_\nEtnolo\xc5\xa1ka zbirka\n_START_PARAGRAPH_\nV centru naselja se v prostorih biv\xc5\xa1e po\xc5\xa1te nahaja Etnolo\xc5\xa1ka zbirka, ki z eksponati iz 19. in prve polovice 20. stoletja pri\xc4\x8da o \xc5\xbeivljenju, delu in bivalni kulturi prebivalcev \xc4\x8crne in okoli\xc5\xa1kih kmetij._NEWLINE_Zbirka obsega 230 eksponatov in je bila prvi\xc4\x8d postavljena leta 1978. Gradivo je ob\xc4\x8dina pridobila od zbiralca Mira Prodnika. Zbirka obsega predmete iz vsakdanje rabe, razli\xc4\x8dne dele notranje opreme (skrinja, ure, posoda...) in razli\xc4\x8dna orodja, vse to pa dopolnjujejo stare fotografije in njihove pove\xc4\x8dave.'